Diari Oficial de la Generalitat Valenciana


Sumari del DOGV 6461, del 16-02-2011 (2011/1643)

RESOLUCIÓ de 28 de gener de 2011, del conseller de Medi Ambient, Aigua, Urbanisme i Habitatge, per la qual s'encarrega a l'Entitat Pública de Sanejament d'Aigües Residuals de la Comunitat Valenciana la gestió de l'explotació de les obres d'ampliació de les instal·lacions de depuració i canonada de reutilització en l'EDAR els Arenals a Elx (Alacant).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6461

Data del DOGV
:   16-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/1643


Data del document
:   28-01-2011

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * delegació de poders

RESOLUCIÓ de 28 de gener de 2011, del conseller de Medi Ambient, Aigua, Urbanisme i Habitatge, per la qual s'encarrega a l'Entitat Pública de Sanejament d'Aigües Residuals de la Comunitat Valenciana la gestió de l'explotació de les obres d'ampliació de les instal·lacions de depuració i canonada de reutilització en l'EDAR els Arenals a Elx (Alacant). [2011/1643]  
Antecedents de fet  
Les obres corresponents al Projecte d'ampliació de les instal·lacions de depuració i canonada de reutilització en l'EDAR els Arenals a Elx (Alacant) han sigut promogudes per la Generalitat i contractades per l'Entitat de Sanejament d'Aigües, en el marc de les actuacions previstes en el II Pla director de sanejament i depuració de la Comunitat Valenciana.  
Una vegada que s'acaben les obres, i per a garantir el normal funcionament de les esmentades instal·lacions, evitant així interrupcions en el servei de sanejament i depuració d'aigües residuals del municipi servit, es fa necessari efectuar el corresponent encàrrec de gestió a favor de l'EPSAR, d'acord amb el que estableixen els articles 14.2 (amb relació a la disposició addicional cinquena de la Llei 14/2007, de 26 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat) i 16 a) de la Llei 2/1992, de 26 de març, de Sanejament de les Aigües Residuals de la Comunitat Valenciana.  
Fonaments de dret  
L'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara endavant LRJPAC) disposa que la realització d'activitats de caràcter material, tècnic o de serveis de la competència dels òrgans administratius o de les entitats de dret públic pot ser encarregada a altres òrgans o entitats de la mateixa o de distinta Administració per raons d'eficàcia, o quan no es posseïsquen els mitjans tècnics idonis per al seu exercici; com també que l'encàrrec de gestió entre òrgans administratius o entitats de dret públic pertanyents a la mateixa administració ha de formalitzar-se en els termes que establisca la seua pròpia normativa, i perquè tinga eficàcia ha de ser, en tot cas, publicat en el diari oficial corresponent.  
A aquest respecte, la Llei 2/1992, de 26 de març, de Sanejament de les Aigües Residuals de la Comunitat Valenciana, determina en l'article 3 que correspon a la Generalitat, entre altres atribucions, l'explotació de les instal·lacions i serveis que promoga directament; com també que la Generalitat pot utilitzar qualsevol mecanisme conveniat, concertat, organitzatiu o funcional, en el cas que això contribuïsca a millorar l'eficàcia de la gestió pública.  
En aquest sentit, l'esmentada llei concep l'Entitat Pública de Sanejament d'Aigües Residuals de la Comunitat Valenciana com una entitat de dret públic de la Generalitat de caràcter instrumental, en l'objecte de la qual inclou la gestió, l'explotació d'instal·lacions i serveis, i l'execució d'obres de tractament, depuració i, si és procedent, reutilització d'aigües depurades; i li atribueix en l'article 16.a), entre altres funcions, la de gestionar l'explotació de les instal·lacions i executar les obres de sanejament i depuració que l'administració de la Generalitat determine, com també aquelles altres que li puguen encarregar les entitats locals o altres organismes.  
Finalment, conforme a l'article 3.5 del Decret 139/2009, de 18 de setembre, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, l'Entitat de Sanejament d'Aigües Residuals de la Comunitat Valenciana es troba actualment adscrita a l'esmentada Conselleria.  
En virtut d'això, i de conformitat amb el que estableixen l'article 15 de la Llei 30/1992, de 26 de novembre; article 16.a) de la Llei 2/1992, de 26 de març; article 28 de la Llei 5/1983, de 30 de desembre, del Consell, i article 3.5 de l'esmentat Decret 139/2009, de 18 de setembre, resolc:  
Encarregar a l'Entitat Pública de Sanejament d'Aigües Residuals de la Comunitat Valenciana la gestió de l'explotació de les obres d'ampliació de les instal·lacions de depuració i canonada de reutilització en l'EDAR els Arenals a Elx (Alacant), amb efecte a partir del moment en què se subscriga l'acta de recepció d'aquestes.  
Contra aquesta resolució, que posa fi a la via administrativa, pot interposar-se amb caràcter potestatiu recurs de reposició davant del mateix òrgan que la dicta, en el termini d'un mes, comptador des de l'endemà de la notificació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé es pot impugnar davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, des de l'endemà a la notificació, d'acord amb l'article 46 de la Llei 29/1998, Reguladora de la Jurisdicció Contenciosa Administrativa, tot això sense perjudici que puga exercir-se qualsevol altre recurs que s'estime convenient.  
València, 28 de gener de 2011.- El conseller de Medi Ambient, Aigua, Urbanisme i Habitatge i vicepresident tercer del Consell: Juan Gabriel Cotino Ferrer.